b'\n_START_ARTICLE_\nAdolf Frederik af Sverige\n_START_SECTION_\nF\xc3\xb8dsel og familiebaggrund\n_START_PARAGRAPH_\nAdolf Frederik blev f\xc3\xb8dt den 14. maj 1710 p\xc3\xa5 Gottorp Slot i Hertugd\xc3\xb8mmet Slesvig som den anden s\xc3\xb8n af Christian August af Slesvig-Holsten-Gottorp i hans \xc3\xa6gteskab med  Albertina Frederika af Baden-Durlach. Hans far, der var en yngre s\xc3\xb8n af hertug Christian Albrecht af Slesvig-Holsten-Gottorp, var fyrstbiskop af L\xc3\xbcbeck og fungerede under Store Nordiske Krig tillige som regent for sin mindre\xc3\xa5rige nev\xc3\xb8, hertug Carl Frederik af Slesvig-Holsten-Gottorp. Blandt hans s\xc3\xb8skende var prinsesse Johanna Elisabeth af Slesvig-Holsten-Gottorp, der siden skulle blive mor til Katharina den Store af Rusland._NEWLINE_Han var forbundet med det svenske kongehus gennem sin farbror, hertug Frederik 4. af Slesvig-Holsten-Gottorp, der var svoger til den svenske konge, Karl 12., men f\xc3\xb8rst og fremmest gennem sin mor, der nedstammede fra Karl 9. af Sverige. Ved hans d\xc3\xa5b sendte kong Karl 12. af Sverige ham en fuldmagt p\xc3\xa5 en plads som officer i den svenske h\xc3\xa6r.\n_START_SECTION_\nFyrstbiskop af L\xc3\xbcbeck\n_START_PARAGRAPH_\nI 1727 d\xc3\xb8de hans storebror Carl August, der \xc3\xa5ret forinden havde efterfulgt deres far som biskop af L\xc3\xbcbeck som bare 20-\xc3\xa5rig. Det lykkedes hans mor at f\xc3\xa5 den blot 17-\xc3\xa5rige Adolf Frederik udpeget som hans efterf\xc3\xb8lger, og den 16. september 1727 blev han valgt af L\xc3\xbcbecks domkapitel som fyrstbiskop af L\xc3\xbcbeck. _NEWLINE_P\xc3\xa5 trods af at hans f\xc3\xa6tter, hertug Carl Frederik af Slesvig-Holsten-Gottorp, havde modsat sig det, blev han alligevel ved Carl Frederiks d\xc3\xb8d i 1739 udpeget til formynder for dennes mindre\xc3\xa5rige s\xc3\xb8n, hertug Karl Peter Ulrik (den senere kejser Peter 3. af Rusland) og han fungerede i nogle \xc3\xa5r som regent i de gottorpske lande.\n_START_SECTION_\nKonge af Sverige\n_START_PARAGRAPH_\nI 1743 blev Adolf Frederik efter Ruslands sejr i Den russisk-svenske krig udset til svensk kronprins under p\xc3\xa5virkning fra kejserinde Elisabeth af Rusland. Hans valg skete p\xc3\xa5 bekostning af Kronprins Frederik af Danmark, hvad der var t\xc3\xa6t p\xc3\xa5 at f\xc3\xb8re til krig mellem Sverige og Danmark-Norge. Adolf Frederik giftede sig \xc3\xa5ret efter med prinsesse Louise Ulrike af Preussen, der var s\xc3\xb8ster til Frederik den Store. _NEWLINE_Hans regeringstid fra 1751 blev pr\xc3\xa6get af stridigheder med st\xc3\xa6nderne i Frihedstidens Sverige. Han havde som konge kun begr\xc3\xa6nset personlig magt, og et mislykket statskup i 1756 fratog ham yderligere indflydelse. Fra 1756 fik Rigsr\xc3\xa5det fik endda ret til at benytte et navnestempel til de beslutninger, Adolf Frederik ikke selv ville underskrive._NEWLINE_Kong Adolf Frederik d\xc3\xb8de den 12. februar 1771 p\xc3\xa5 Stockholms Slot. Han blev efterfulgt som konge af sin \xc3\xa6ldste s\xc3\xb8n Gustav, der besteg tronen som Gustav 3.'